  Виталий Пронин Кияса ёросысь Уддяди гуртын 2-тӥ-6-тӥ гудырикошконэ ортчиз «Шундыпиос» лагерь. Отын шутэтскизы Кияса но Пичи Пурга ёросъёсысь 30 пиналъёс. Пиналъёс шуо, лагерь туж кельшиз, но ӧжыт кыстӥськиз, 10 нунал коть, пе, кароно вал.Та выллем лагере кияса пиналъёс туэ нырысьсэ вуизы. «Шундыпиос» ӧсъёссэ усьтӥз ёросысь «Удмурт Кенеш» огазеяськонлэн кивалтӥсезлы Ольга Танаевалы луыса.- Таӵе лагерь радъяны малпан кемалась вал ни. Нош таяз арысен мон ёросысьтымы "Удмурт кенешез" нуыны кутски, соин лач-лач басьтӥськи удмурт нылпиослы лагерь борды, - вераз Ольга Танаева. - Программамы туж узыр вал. Пиналъёс шуо, лагерь туж кельшиз, но ӧжыт кыстӥськиз, 10 нунал коть, пе, кароно вал. Озьыен, малпанмес азьланяз но ортчытом, солэн кулэлыкез, адӟиське, бадӟым.Нырысетӥ нуналаз ик пиналъёс сюризы Уддядиын ортчем «Виль» шулдыръяськонэ. Куинетӥ нуналаз - «Лудорвай» музее. Отын соос тодӥзы, маин лымшоръёс пӧртэм луо уйпал удмуртъёслэсь. Кияса ёросысь егитъёс тодматско "Шунды" огазеяськонэн.Лагерьын пиналъёслы шутэтскыны маза ӧй вал. Пӧртэм спортивной, визь сынан шудонъёсы пыриськем сяна, соос вераськизы Интернетлэн урод палыз сярысь, пумиськылӥзы тодмо адямиосын. Кылсярысь, пиналъёс доры вуылӥзы биология наукаосъя доктор Виктор Туганаев, калык писатель Вячеслав Ар-Серги, кырӟась Николай Анисимов, кылбурчи Богдан Анфиногенов.Тросэз ёросъёсын ӝожтӥсько, пиналъёслэн «Шундыкар» лагере мынэмзы потэ шуыса, нош интыос ӧжыт, конкурс бадӟым. Озьыен, котькуд ёрос ачиз быгатэ дораз ортчытыны удмурт пиналъёс понна лагерь, со понна вазиськоно ёрос администрацие.Мария Векшина Туспуктӥз Ольга Танаева Теги: Нылпиос удмуртлык  